b'\n_START_ARTICLE_\nIsto\xc4\x8dnoslavenski jezici\n_START_PARAGRAPH_\nIsto\xc4\x8dnoslavenski jezici su podskupina iz skupine slavenskih jezika, indoeuropska jezi\xc4\x8dna porodica._NEWLINE_Isto\xc4\x8dnoslavenske jezike govore Rusi, Ukrajinci i Bjelorusi. Oko 55.000 Rusina koji se izja\xc5\xa1njavaju kao zasebna nacija, slu\xc5\xbei se specifi\xc4\x8dnim zapadnoslavenskim rusinskim jezikom._NEWLINE_Ruski jezik: je najra\xc5\xa1ireniji slavenski jezik, govori ga oko 148.000.000 ljudi. S obzirom da je bio slu\xc5\xbebeni jezik biv\xc5\xa1eg Sovjetskog Saveza, njime se \xc4\x8desto koriste i stanovnici izvan dana\xc5\xa1nje Ruske Federacije. Gra\xc4\x91ani Bjelorusije uglavnom pri\xc4\x8daju ruskim jezikom, posebno u javnoj sferi. Oko 30% gra\xc4\x91ana Ukrajine tako\xc4\x91er se slu\xc5\xbei ruskim jezikom u privatnoj i ekonomskoj sferi \xc5\xbeivota, uglavnom u jugoisto\xc4\x8dnim gradovima, gdje \xc5\xbeivi velika ruska manjina._NEWLINE_Ukrajinski jezik: je drugi po brojnosti slavenski jezik i njime se slu\xc5\xbei preko 47.000.000 stanovnika, dok ga razumije preko 60.000.000 stanovnika izvan granica Ukrajine, uglavnom stanovnici biv\xc5\xa1eg Sovjetskog Saveza i isto\xc4\x8dne Poljske. Ukrajinski jezik je slu\xc5\xbebeni jezik Ukrajine i njime se ponajvi\xc5\xa1e slu\xc5\xbee ukrajinski intelektualci, djelatnici znastvenih institucija i ustanova, potom ruralno i urbano stanovni\xc5\xa1tvo zapadne Ukrajine, te uglavnom ruralno stanovni\xc5\xa1tvo isto\xc4\x8dne Ukrajine._NEWLINE_Sur\xc5\xbeik i Bala\xc4\x8dka: Preko 50% ukrajinske estrade \xc4\x8desto koristi ruski jezik jer Rusija predstavlja golemo tr\xc5\xbei\xc5\xa1te na koje Ukrajinci \xc4\x8desto plasiraju svoje zabavne proizvode, pa tako i glazbenu, filmsku i drugu umjetnost. Ipak, treba napomenuti da se ruski jezik u Ukrajini i Rusiji bitno razlikuju, te se \xc4\x8desto koristi kombinacija tih jezika poznata pod imenom Sur\xc5\xbeik. Sur\xc5\xbeikom se koristi do 20% gra\xc4\x91ana isto\xc4\x8dne Ukrajine, tako da jasnim ruskim jezikom govori manje od 10% stanovni\xc5\xa1tva. U zapadnoj Rusiji se tako\xc4\x91er koristi Bala\xc4\x8dka; ukrajinsko-ruska jezi\xc4\x8dna kombinacija._NEWLINE_Rusinski jezik: Svojim specifikumom nalikuje slova\xc4\x8dko-ukrajinskoj jezi\xc4\x8dnoj kombinaciji. Isti rusinski jezik u Srbiji, Hrvatskoj i Slova\xc4\x8dkoj razlikuje se od rusinskog jezika u Poljskoj i Ukrajini. Rusinski jezik zakarpatske Ukrajine uz jedva primjetne razlike naspram standarnog ukrajinskog jezika smatra se ukrajinskim dijalektom._NEWLINE_Bjeloruski jezik: Bjeloruskim jezikom se slu\xc5\xbei preko 5.000.000 ljudi, uglavnom u Bjelorusiji. U javnoj sferi \xc5\xbeivota uglavnom se koristi ruski jezik. Prepreku nesmetanom razvoju bjeloruskog jezika predstavlja politika koja potencira tiskanje \xc5\xa1tampe gotovo isklju\xc4\x8divo na ruskom jeziku. U prosjeku svega 10% bjeloruske \xc5\xa1tampe koristi bjeloruski jezik, dok se ostatak \xc5\xa1tampa na ruskom jeziku prema politi\xc4\x8dkim naputcima.'